Her er alle detaljer om Citroën ë-C4

I midten af juni gav Citroën et smugkig på den kommende elektriske ë-C4; en crossover med højere karosseri der skal tiltrække kunder, der “værdsætter komfort og bekvemmelighed”. Nu har franskmændende sluppet alle detaljer om bilen – dog mangler der stadig en dansk pris.

Designet på bilen er helt nyt, men under skallen er meget hentet fra andre modeller, baseret på den såkaldte CMP-platform fra Peugeot/Citroën. I kabinen er der både 10-tommer skærm til infotainment-systemet og head-up display – og der er også en app til mobilen, så eksempelvis opladning kan følges på afstand.

Den nye C4 leveres med både benzin- og dieselmotor, men den helt igennem elektriske model er forhjulstrukken og har en 136 hestekræfters elektrisk motor med et moment på 260 Nm. Bilen kan accelerere fra 0-100 km/t på 9,7 sekunder og har en tophastighed på 150 km/t.

Batteripakken er på 50 kWh og giver en rækkevidde på op til 350 kilometer ifølge WLTP. Mere interessant er opladningen: Hjemme i garagen kan Citroën ë-C4 oplades med op til 11 kW, mens hurtigladning kan klares med op til 100 kW. Dermed skulle batteriet kunne oplades fra 0-80 procent på omkring en halv time.

Bilen har tre køreindstillinger, nemlig Eco, Normal eller Sport. Der har også en såkaldte Brake-indstilling, hvor der fyldes energi på batteriet, når speederen slippes og bilen automatisk bremser.

Citroën ë-C4 har hele tyve forskellige Advanced Driver Assistance Systems, ADAS, der skal hjælpe føreren under kørsel, deriblandt udvidet genkendelse af trafikskilte og advarsel, hvis man skifter vejbane.

Nu med iPad …

Interessant er også den nye Smart Pad Support Citroën, der ifølge pressemeddelelsen er en speciel holder til tablets. Holderen kan gemmes væk i instrumentpanelet, men fremme kan den fastmontere enten Apple iPad Air 2 eller Samsung Tab A 10,5″. Der kommer også en universal adapter, der passer til andre tablets.

Desværre mangler der stadig to væsentlige informationer: Hvornår bilen kan beses hos forhandlerne og hvad prisen bliver. Citroën har lavet denne video, der viser bilen i al sin vælde:

Her er alle detaljer om Citroën ë-C4