Billig elektrisk Citroën e-C3 kommer til oktober

Der kommer snart en ny billig-ish elbil på menuen. Nemlig Citroën e-C3, der genopfriskes og sendes på markedet i Europa. Den får en pris, der starter på 25.000 euro, svarende til lige under 200.000 kroner.

Bilen er allerede på markedet i Indien. Men den e-C3, der kommer til Europa, bliver en ny faceliftet udgave, der præsenteres til oktober.

Stellantis fortæller, at den nye Citroën e-C3, der som standard vil være “fuldt udstyret” med finesser som aircondition og elektriske ruder, vil være baseret på en platform, som selskabet hævder er “BEV-native”. I sine dimensioner vil den være identisk med den nuværende fossile C3.

Her er den Citroen e-C3, der er på markedet i Indien.

Der bliver ikke gået i detaljer med specifikationerne, men det oplyses at bilen får en rækkevidde på omkring 300 kilometer. Stellantis fortæller også, at bilen vil blive bygget i Europa. Nærmere bestemt i Trnava, Slovakiet, hvor den nuværende fossile C3 også bygges.

Med Citroën e-C3 vil de udvide menuen og tage kampen op mod de billige kinesiske elbiler.

– Den nye e-C3 bliver en bybil. En rettidig tilføjelse til markedet, da den vil blive solgt for under 25.000 euro, fortæller Citroëns CEO Thierry Koskas.

Citroën har allerede e-C4 på markedet herhjemme. Den har en pris, der starter ved 260.000 kroner.

Rettelse 20.6.2023: Stellantis er ude af historien + prisen på e-C4 er rettet til 260.00 kroner.

Billig elektrisk Citroën e-C3 kommer til oktober